Renault Symbol

Renault Symbol on Renault’n vuosina 1999–2021 valmistama pieni sedan-korinen automalli. Sitä myytiin lähinnä kehittyvillä markkina-alueilla ja maissa, joissa sedanit ovat perinteisesti olleet hatchbackeja suositumpia. Länsi-Eurooppaan mallia ei tuotu. Renault Symbolin korvasi Renault Taliant, joka on uudelleennimetty versio Dacia Loganista, samaan tapaan kuten myös kolmannen sukupolven Symbol oli.

 Renault Symbol I (1999–2008) 

Vuonna 1999 esitelty ensimmäisen sukupolven Symbol on neliovinen sedan-versio vuotta aiemmin markkinoille tulleesta toisen sukupolven Renault Cliosta. Sitä myytiin useilla eri nimillä: Keski-Euroopassa Renault Thalia, Itä-Euroopassa ja Turkissa Renault Clio Symbol, Aasiassa ja Pohjois-Afrikassa Renault Clio Classic, Brasiliassa ja Paraguayssa Renault Clio Sedan sekä muissa Etelä-Amerikan maissa Renault Symbol. Osassa Latinalaisen Amerikan maita autoa markkinoitiin vuodesta 2002 alkaen myös nimellä Nissan Platina. Sen ulkonäköä oli muutettu muiden Nissan-mallien kaltaiseksi.
vasen|pienoiskuva|Ensimmäisen sukupolven facelift-malli.
Vuonna 2002 malli sai uudistetun keulan ilmeen ja uuden kojetaulun parempine materiaaleineen. Clioon oli tehty samat muutokset edellisenä vuonna. 

 Renault Symbol II (2008–2013) 

Toisen sukupolven Symbol esiteltiin Moskovan autonäyttelyssä elokuussa 2008. Se ei ollut enää Clion sedan-versio, vaan erosi ulkonäöltään kolmannen sukupolven Cliosta. Auto perustuu kuitenkin samalle pohjalevylle kuin edeltäjänsä. Joissain maissa mallia myytiin Renault Thalia -nimisenä. 

 Renault Symbol III (2012–2021) 

Kolmannen sukupolven Symbol esiteltiin Istanbulin autonäyttelyssä 2012. Se on uudelleennimetty toisen sukupolven Dacia Logan, jota myydään joillain markkinoilla myös Renault Logan -nimisenä. Symbol tuli ensimmäisenä myyntiin Turkissa, Algeriassa ja Tunisiassa. Valmistus alkoi vuoden 2013 loppupuolella myös Brasiliassa. Useimmissa Etelä-Amerikan maissa autot myytiin Logan-nimellä, mutta Chilessä malli tunnettiin Symbolina.
vasen|pienoiskuva|Kolmannen sukupolven facelift-malli.Vuonna 2017 tehtiin uudistuksia muun muassa keulailmeeseen. Lisäksi mallin markkina-aluetta laajennettiin Persianlahden maihin, joissa se tuli myyntiin muun muassa Saudi-Arabiassa, Yhdistyneissä arabiemiirikunnissa ja Qatarissa.

 Lähteet 

 Aiheesta muualla 

Symbol
Luokka:B-segmentin autot
Luokka:C-segmentin autot
Luokka:1990-luvun autot
Luokka:2000-vuosikymmenen autot
Luokka:2010-luvun autot
Luokka:2020-luvun autot